पाएं अपने शहर की ताज़ा ख़बरें और फ्री ई-पेपरडाउनलोड करें
कनाडा के जेएस बल ट्रांसपोर्ट कपंनी के ट्रांसपोर्टर को नकोदर स्थित अपने घर में नौकरानी रखना महंगा पड़ गया। बीमार होने के कारण वे अपने किसी रिश्तेदार के घर से कुछ दिनों के लिए काम करवाने के लिए नौकरानी लेकर आए थे। आरोपी महिला ने घर में ज्यादा पैसे देखे और 3.30 लाख रुपए लेकर फरार हो गई। आरोपी महिला ने चोरी के बाद उन्हीं पैसों से अपने गांव पहुंचकर लोगों का उधार भी चुका दिया। जब ट्रांसपोर्टर अस्पताल से छुट्टी मिलने पर घर पहुंचा तो मामले का पता लगा। इसके बाद पीड़ित ने मामले की शिकायत थाना नकोदर सिटी की पुलिस को दी थी। पुलिस को शिकायत मिलते ही पुलिस ने पर्चा दर्ज कर लिया है और आरोपी महिला कपूरथला के गांव साबूवाल की रहने वाली हरप्रीत कौर पत्नी गुरमीत सिंह का तलाश शुरू कर दी है। हरप्रीत के गांव से पता लगा कि उसने चोरी के पैसे से लोगों से लिया अपना उधार चुकता कर दिया है।
गैंग चला रहा काला कारोबार, मोबाइल से मिली आपत्तिजनक काॅल रिकार्डिंग
बुजुर्ग ट्रांसपोर्टर जसपाल ने कहा कि इसके बाद उन्होंने हरप्रीत कौर का मोबाइल भी अपने पास रख लिया। उसमें कई आपत्तिजनक कॉल रिकॉर्डिंग मिली हैं। उन्होंने कहा कि हरप्रीत कौर के साथ कुछ और महिलाएं भी हैं, जो पूरा गैंग बनाकर ऐसे ही पहले घरों में काम करती हैं और फिर उनसे छेड़छाड़ व अन्य आरोप लगाकर ब्लैकमेल करती हैं। फिलहाल पुलिस उसे गिरफ्तार करने की कोशिश कर रही है ताकि पूछताछ के बाद पूरे मामले का खुलासा हो सके। थाना सिटी के प्रभारी जतिंदर कुमार ने बताया कि आरोपी नौकरानी हरप्रीत कौर के खिलाफ केस दर्ज करके उसकी तलाश शुरू कर दी है।
इलाज के लिए रिश्तेदारों ने भेजे थे पैसे
पुलिस को कनाडा में जेएस बल ट्रांसपोर्ट कंपनी चलाने वाले 66 वर्षीय जसपाल सिंह ने कहा कि वे 10 साल से पत्नी जोगिंदर कौर के साथ जालंधर में रह रहे हैं। उन्हें ब्लड प्रेशर, शुगर व किडनी रोग है। इसका इलाज जालंधर के कैपिटोल अस्पताल से चल रहा है। इसके लिए रिश्तेदारों ने उन्हें रुपए भेजे थे। वे और पत्नी बीमार हो गए तो रिश्तेदार के यहां काम करने वाली सुल्तानपुर लोधी की हरप्रीत कौर को अपने घर बुला लिया। चाबियां वे घर भूल आए। हरप्रीत कौर ने इसका फायदा उठाया और वहां से आलमारी की चाबी लेकर रुपए चोरी कर लिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn